|  |  |
| --- | --- |
|  | **Pesterzsébet-Központi Református**  **Egyházközség**  1204 Budapest, Ady E. u. 81.  Tel/Fax: 283-0029  www.pkre.hu |
| ***1893-2020*** |  |

Pesterzsébet, 2020. december 6.

***Kreisz János***

**ZAkARIÁS ÉS ERZSÉBET**

**Lectio:**Lukács 1; 5-20, 57-64

***„Heródesnek, a Júdea királyának idejében vala egy Zakariás nevű pap az Abia rendjéből; az ő felesége pedig az Áron leányai közül való vala, és annak neve Erzsébet. És mind a ketten igazak valának az Isten előtt, kik az Úrnak minden parancsolataiban és rendeléseiben feddhetetlenül jártak. És nem volt nékik gyermekük, mert Erzsébet meddő vala, és mind a ketten immár idős emberek valának.***

***Lőn pedig, hogy mikor ő rendjének sorában papi szolgálatot végzett az Isten előtt, A papi tiszt szokása szerint reá jutott a sor, hogy bemenvén az Úrnak templomába, jó illatot gerjesszen. És a népnek egész sokasága imádkozék kívül a jó illatozás idején;*** ***Néki pedig megjelenék az Úrnak angyala, állván a füstölő oltár jobbja felől.*** ***És láttára megrettene Zakariás, és félelem szállá meg őt.***

***Monda pedig az angyal néki: Ne félj Zakariás; mert meghallgattatott a te könyörgésed, és a te feleséged Erzsébet szül néked fiat, és nevezed az ő nevét Jánosnak.*** ***És lészen tenéked örömödre és vigasságodra, és sokan fognak örvendezni az ő születésén; Mert nagy lészen az Úr előtt, és bort és részegítő italt nem iszik; és betelik Szent Lélekkel még az ő anyjának méhétől fogva.*** ***És az Izrael fiai közül sokakat megtérít az Úrhoz, az ő Istenükhöz.*** ***És ez Ő előtte fog járni az Illés lelkével és erejével, hogy az atyák szívét a fiakhoz térítse, és az engedetleneket az igazak bölcsességére, hogy készítsen az Úrnak tökéletes népet.***

***És monda Zakariás az angyalnak: Miről tudhatom én ezt meg? mert én vén vagyok, és az én feleségem is igen idős.***

***És felelvén az angyal, monda néki: Én Gábriel vagyok, ki az Isten előtt állok; és küldettem, hogy szóljak veled, és ez örvendetes dolgokat jelentsem néked.*** ***És ímé megnémulsz és nem szólhatsz mindama napig, amelyen ezek meglesznek: mivelhogy nem hittél az én beszédimnek, amelyek beteljesednek az ő idejökben. (…)***

***Erzsébetnek pedig betelék az ő szülésének ideje, és szűle fiat.*** ***És meghallák az ő szomszédai és rokonai, hogy az Úr nagy kegyelmességet cselekedett ő vele; és együtt örülének vele.*** ***És lőn nyolcad napon, eljövének, hogy körülmetéljék a gyermeket; és az ő atyja nevéről Zakariásnak akarák őt nevezni.***

***És felelvén az ő anyja, monda: Nem; hanem Jánosnak neveztessék.***

***És mondának néki: Senki sincs a te rokonságodban, aki ezen a néven neveztetnék.*** ***És intének az ő atyjának, hogy minek akarja neveztetni?***

***Az pedig táblát kérvén, ezt írá, mondván: János a neve. És elcsodálkozának mindnyájan.***

***És feloldódék az ő szája és nyelve azonnal, és szóla, áldván az Istent.”***

Kedves Testvérek! **Az imént felolvasott történet a klasszikus adventi történetek egyike.** Azért adventi, mert ezzel a történettel kezdődik valami egészen új dolog. Valami olyan, ami az Ószövetségben nem volt. **És bár Keresztelő János születésének a bejelentése sokban hasonlít a nagy ószövetségi próféták történeteihez, mégis az övé a legkülönlegesebb.** Miért? Ilyen különleges ember lett volna ez a Keresztelő János? A küldetését, feladatát tekintve mindenképpen az. Hiszen **ő kapta meg azt a csodálatos szolgálatot, hogy útkészítőjévé váljon a Világ Megváltójának, Jézus Krisztusnak.** Éppen ezért, mondhatjuk azt, hogy az Ószövetség és az Újszövetség határán vagyunk.

**Izrael ebben az időszakban nem éppen virágkorát éli.** Több mint hatvan éve a Római Birodalom tartománya, provinciája. A helytartó király, **Nagy Heródes edómita**, akit gyűlölnek a zsidók, és régóta nem volt semmilyen isteni jelenés, vagy csoda. Kicsit hasonló lehetett a helyzet, mint Sámuel próféta előtt volt. **Teljes lelki sivárság, egy idegen birodalom elnyomása, és még a vezetőnk sem tiszta zsidó.** Tragédia, ami Júdeába van. **A másik nagy probléma pedig az volt, hogy a zsidók egy jelentős része elkezdte feladni saját hitét, és átvette a Birodalom vallási szokásait.** Szerte Izraelben stadionok és iskolák épülnek, ezekbe pedig csak úgy lehetett belépni, ha nem volt az ember körülmetélve. **Izrael jelentős része szépen lassan elkezdte feladni saját hitét, és szokásait.** Asszimilálódtak a nagy világbirodalomban.

Ebben a korban találjuk a felolvasott történetben szereplő Zakariást és Erzsébetet. **Tulajdonképpen Zakariás és Erzsébet azok, akik szimbolizálják számunkra a még Istenben hívő, még reménykedő Izraelt.** Hiszen azt olvassuk róluk, hogy *„Heródesnek, a Júdea királyának idejében vala egy Zakariás nevű pap az Abia rendjéből; az ő felesége pedig az Áron leányai közül való vala, és annak neve Erzsébet. És mind a ketten igazak valának az Isten előtt, kik az Úrnak minden parancsolataiban és rendeléseiben feddhetetlenül jártak.”* Két fantasztikus ember lehetett ez a Zakariás és Erzsébet. **Nagyon kevés emberről olvasunk ilyesmit, hogy igazak és feddhetetlenek.** Nagyon kevés emberről nyilatkozik így a Szentírás, hogy az Úr minden parancsolataiban és rendeléseiben feddhetetlenek lennének. **Olyan emberek lehettek ők, akiknek természetes volt az, hogy:** *„Szeresd az Urat, a te Istenedet”.*

**Igazak voltak mindketten Isten előtt, áldottak és boldogok.** Mondhatnánk azt, hogy minden tökéletes, és minden a helyén van, és ők lehetnének a legboldogabb emberek a földön. Hiszen Istennek szolgálnak, szeretik Őt, szeretik egymást, szeretik a hazájukat, minden a helyén van. **De nem maradéktalanul, és nem felhőtlenül. Isten próbára tette őket életük egy pontján. Nincs gyermekük.** Az idealisztikus képbe ez az egyetlen dolog, ami nem fér bele. **A gyermektelenség.** Ráadásul – ahogyan lenni szokott – Izraelben a gyermektelenséget **valami súlyos és különleges bűn büntetésének tartották.** De erről nem olvasunk a Bibliában. Természetesen ilyesmiről szó sincsen, de a zsidók mégis így gondolták.

**Szörnyű lehetett átélniük mindezt. Minden bizonnyal rengeteget imádkoztak érte, hogy legyen gyermekük.** Minden bizonnyal próbáltak erőt meríteni Ábrahám történetéből, hogy hátha náluk is jön majd a baba, csak egy kicsit későn. De minden hiába, nem jött a várva-várt gyermek. **Az pedig egy külön tragédia lehetet Zakariás számára, hogy kihal a papi családjuk.** Hiszen apáról fiúra szállt a papi rend. Az ő életükben ez volt az a bizonyos „tövis”. Pálnak egészen más betegsége volt, nekünk megint mást.

**Kedves Testvérek! Nem feltétlenül Urunk haragjának a jelei ezek a tövisek, de mindenképpen Isten próbatételei.** A hívő, szolgáló, gyümölcstermő élet nem mindig felhőtlen, maradéktalan örömű. De van szabadítás! **Az Úr, aki teremtette az eget és a földet, és adta a bukott embernek a Szabadítóról szóló ígéretet, nem feledkezett el rólunk. Számon tartja az oltára körül forgolódókat.** Az Úr angyala „mögött” a minden oltárok, a minden várakozók és imádkozók Ura áll. Tehát nem a „senkinek” áldozunk, és nem a semmibe kiálltunk, ha Hozzá fohászkodunk, ahogyan Zakariás és Erzsébet tették.

**Kedves Testvérek, hogy mennyire úgy van, hogy a szolgáló, gyümölcstermő élet nem mindig felhőtlen, elég az apostolok életére gondolni.** Számtalan elutasításban volt részük, olykor tettlegességig fajuló ellenállásban, János kivételével pedig mind mártírhalált halt. **Vagy elég Mózesre gondolni, a nagy ószövetségi alakra, aki dadogott.** **Minden gyümölcstermő életben van valamilyen tövis.** Ami, ha sokszor is imádkozik megszüntetésért az ember, gyakran ott marad. Mert Pál azt a választ kapta, hogy: *„Elég néked az én kegyelmem.”* És az ember olyankor némán áll, és nem érti, hogy miért történik mindez. **Talán nem szeret az Isten? Aztán idővel ez meg tud változni. El egészen odáig, hogy az ember megáldja azt a tövist.** *„Mert Te engedted Uram! Ha pedig Te engedted akkor az tudom, hogy a javamra van!”* Nagy csoda ez, amikor egy ember eljut idáig. **Eszembe jutott Tóth Árpád, Isten oltó-kése című verse.** Ezt az érzést így írja le: *„Nem én vagyok az első mostohád; Bordáim közt próbáid éles kését megáldom, s mosolygom az ostobák dühödt jaját és hiú mellverését.”* Ugyan leírva nincsen, így nem tudhatjuk, de véleményem szerint, a leírtakból legalábbis ez következik, hogy Zakariás és Erzsébet eljutottak idáig. **Elfogadták, hogy így van és az életüket az Úrnak szentelték.**

**Ezt a Zakariást találjuk most a templomban.** Rá jutott a sor, hogy mehetett a templomba, hogy jó illatot, tehát füstáldozatot mutasson be az Úrnak. **Az oltár előtt az imádkozó pap, kint az imádkozó nép. Ide érkezik az angyal.** **Valaki egyszer azt mondta, hogy az Ótestamentum imádkozva megy át az Újtestamentumba.** Ezt látjuk most magunk előtt. **Az ószövetségi nép imádságába érkezik az Újszövetség nagy üzenete. A múlt héten hallhattuk, hogy micsoda ajándék az, amikor az imádságos csendben látogat meg bennünket az Úr. Ez történik most Zakariással is.** Legyen ez az Advent különösen is az imádság ideje. Az így várt Jézus Krisztus üzenete mélyebbre juthat szívünkben, bizonyságtételünk hatása pedig messzebbre terjedhet.

**Amikor angyal jött hozzá, Zakariás érthető módon megrémül, hiszen úgy hitték, ha valaki az Úrra tekint akkor azon nyomban meghal. Az angyal pedig megszólal.** *„Monda pedig az angyal néki: Ne félj Zakariás; mert meghallgattatott a te könyörgésed, és a te feleséged Erzsébet szül néked fiat, és nevezed az ő nevét Jánosnak.”* **Istennek ez a csodálatos üzenete, Zakariás és Erzsébet egész imádságos életére adott válasz.** Nem csak arra az imádságra, amit ott az imádság óráján elmondott. Nem csak azokra az imádságokra, amit élete párjával a gyermekáldásért elmondtak. **Egész hívő életükre adott válasz volt ez. Zakariás és Erzsébet a hűségesen várakozó Izrael képviselői Simeonnal és Annával együtt. Isten kegyelmesen meghallgatta várakozó népe hűséges maradékának könyörgését.** S a könyörgő házaspár eszközzé válik Isten kezében. Nevelni fogják azt a férfiút, aki készíti a könyörgéseikben kért Messiás útját. Csodálatos nagyra méltatása ez ennek az idős házaspárnak.

Kedves Testvérek, különös dolog ez, de a hűséges imádkozó feladatot is kap. A mai imádkozók is. A meghallgattatás jele, hogy Isten felhasznál bennünket és hitünket próbára tevő szolgálatot bíz reánk. Ma is kell készíteni az Úrnak útját. A feladatokat, a parancsokat pedig az igében és imáinkban kapjuk meg.

**Az angyal szavaiból először úgy látszik, mintha „csak” egy örvendetes családi eseményt jelentene be.** De az angyal meghirdeti, hogy a közelgő esemény messze túlnő egy család keretein, és üdvtörténeti esemény lesz. **A születendő gyermek a nevében hordoz egy új világkorszakot, ez pedig a kegyelem korszaka, amely még ma is tart.** A János név ugyanis ezt jelenti: könyörülő az Isten, vagy Isten megkegyelmezett. **Ez a János név, egy csodálatos másik Név elfogadására készít.** Ez a név pedig a Jézus neve. Ő a szabadító! Aki a kegyelem korszakában Jézusra talál, örvendezhet és boldog lesz.

Nem csodálatos dolog ez kedves Testvérek?A hűséges imádkozó feladatot is kap. **Zakariás és Erzsébet azt a csodálatos feladatot kapták, hogy felneveljék azt, aki Jézus Krisztusnak lesz az útkészítője.** Jézus azt mondja róla, hogy ő a legnagyobb azok közül, akik asszonytól születtek. Milyen csodálatos és áldott feladat elé néz ez az öreg hívő házaspár. **Izrael legnagyobb prófétáját kell felnevelniük.** Csodálatos nagyra méltatása ez Zakariásnak és Erzsébetnek.

**Amikor azt hinnénk, hogy ennél jobb már nem is lehetne, következik a történet tragédiája.** Amikor egy hitben és reménységben leélt élet után a nagy ígéretet kapja a türelmes várakozó, akkor **egyszerre csak magára néz, öregségének tudata zuhan rá, és kérdezi: *Miből tudom meg ezt?*** Vagyis mi lesz a jele? Ne viccelj velem! Én öreg vagyok. Hogyan lehetne ez? **Van ebben valami olyasmi is,** *hogy ha valóban Isten üzeni ezt, akkor tegyen jelet is, máskülönben nem hiszem el!*

Angyal az oltár mellett, fényesség a szentélyben, szívet dobogtató üzenet a mennyei követ ajkán, melyre évszázadok óta vártak. S az üzenettel együtt még egy csodálatos feladatot is kap Zakariás: apja lehet annak, aki az érkező Úr elé készíti Isten népét. **S ebben a csodálatos légkörben, miközben az angyalt nézi, gyarló önmagát látja Zakariás.** Feltárul Isten terve, Zakariás pedig a maga lehetőségeit látja. Isten lehetőségei között parányi önmagára néz. Pont velem Uram? Nézz rám! Mintha elkéstél volna Uram! Öreg vagyok már… Jelet kér az öreg Zakariás. **Az Úr pedig ad is jelet. Mivel most a kegyelmes Isten jött közel, ezért az ítélet is kegyelmes. Úgy büntetés, hogy közben fénylő jel az angyal minden szavának igazsága mellett.**

**Isten pedig egy kegyelmesen ítéletes jellel fordul kétkedő gyermeke felé, és egy döbbenetes kép tárul elénk.** **Áldást mondó ajka megnémul a papnak.** Az a hatalom amelyik „torkára forrasztotta a szót” az a hatalom fogja megajándékozni gyermekkel. Ez a némaság egyszerre megszégyenítő ítélet és bátorító jel. Ez a jel is Isten bölcsességének tanúsága. **Csak Isten tud ilyen bölcsen, hatásosan és irgalmasan ítéletet gyakorolni.**

Ó, hányszor érezhettük életünkben ezt a jóságos atyai figyelmeztetést! Úgy fenyít, hogy közben annyi mindent tanít. **Zakariás ebben a kilenc hónapos időszakban többet tanulhatott, mint előtte bármikor.** Hitetlenül jelet kért, és kapott is. Zakariásnak egészen addig amíg a gyermek meg nem születik, némaságban kell élnie. **Ugyanezt élhette át Jónás is, amikor a cethal gyomrában volt.** Mert Istennek a büntetései mindig magukban hordozzák azt, hogy tanulhatunk belőle valamit.

**Kedves testvérek, a hitetlenség némává tesz.** Nézzétek a történetben, **Zakariás kijön a templomból, meg kellene áldania a népet, de nem tudja.** Az, akinek áldást kéne mondania, most meg sem tud szólalni. Megnémult. **Mert a hitetlensége miatt néma lett. Nem áldhat hitetlenül.** Az áldást mondó pap hitetlenné lett, ezért megnémult. Mert a hitetlenség némává teszi az embert.

**Zakariás egészen gyermeke születéséig néma maradt.** Nyolc napra rá, miután megszületett a gyermek, szokás szerint érkeztek a rokonok barátok, hogy körülmetéljék a csecsemőt. **Ebben a korban az volt a szokás, hogy a fiúgyermek nevét kizárólag az apa dönthette el,** **és általában olyan nevet választott, ami a családjára emlékezteti majd a gyermeket.** Ezzel szemben most valami különös dolog történt. Erzsébet kijelentette, hogy János lesz a neve. A családtagok értetlenkedtek, és mentek Zakariáshoz, aki mivel még mindig néma volt így felírta egy táblára. János a neve. És ebben a pillanatban beteljesedett Isten angyalának az oltár előtt kimondott ítéletes és kegyelmes szava. Az ígéret végbemeneteléig maradt néma a kétkedő Zakariás. **Amint végbement az ígéret beteljesedése a családi „keresztelő” alkalmán az apa megszégyenülten, hálásan, de határozottan áll felesége mellé az Istentől parancsba adott név mellett, azonnal „megnyílt Zakariás szája”.**

**Kedves testvérek, Isten csodálatos tervében az oltár előtt ellenvetést tevő papnak nem lehetett utána szava.** **Azonban a megújult szívű szolgának, akinek a szívében helye van már a prófétai szónak, annak lehetőséget adott Isten arra, hogy szóljon.** **Mert a hitetlenség némává teszi az embert. Ezzel szemben a hit megtanítja ujjongani, örvendezni, Magnificatot énekelni, Istent dicsőíteni, és Benne bízni. Zakariás pedig most már csodálatosan dicsőítette az Istent és prófétált.**

Befejezem. Mi az, amit tanulhatunk Zakariás és Erzsébet történetéből? **Három dolgot** mindenképpen. Az első, hogy: **A hívő, szolgáló, gyümölcstermő élet nem mindig felhőtlen.** És ezzel együtt eljuthatunk odáig, hogy ezeket a töviseket, amiket kaptunk megáldjuk. A második, hogy: **A hűséges imádkozó feladatot is kap.** Így kapta feladatul Zakariás és Erzsébet János felnevelését. Vagy így kapta feladatul minden keresztyén a missziói parancsot. És végül pedig harmadszor, hogy: **A hitetlenség némává teszi az embert. Míg a hit megtanít dicsőíteni az Istent.**Mert hitetlenkedve nem lehet az Úr üzenetét tovább mondani a másiknak. **Hit kell ahhoz, hogy dicsőítsd az Istent.**

Én kívánom mindnyájunknak, hogy karácsonyhoz közeledve, imádságos szívvel várjuk az Urat, úgy ahogyan az Zakariás és Erzsébet tették.

Ámen!